b"\n_START_ARTICLE_\nCan Puig-oriol\n_START_SECTION_\nArquitectura\n_START_PARAGRAPH_\nAquesta masia ha sofert diferents modificacions al llarg del temps. Inicialment, tindria la tipologia t\xc3\xadpica de la comarca amb la coberta a dues vessants, per\xc3\xb2 actualment la vessant esquerra es troba trencada per un cos que sobresurt i l'acabament sembla modificat. El mur primigeni \xc3\xa9s de c\xc3\xb2dols i totxo, tal com ens deixa veure l'arrebossat que ha caigut. El portal principal d'entrada a l'habitatge \xc3\xa9s d'arc de mig punt adovellat, amb la porta de fusta clavetejada i amb dues anelles per ajudar a tancar cadascun dels fulls de la porta. El r\xc3\xa0fec de la teulada t\xc3\xa9 dues filades de teules que amb el seu dibuix decoren la part superior de la fa\xc3\xa7ana._NEWLINE_Pel que fa a les finestres, al primer pis podem destacar dues de les quatre finestres que presenten un tractament decoratiu que cal ressaltar: s\xc3\xb3n rectangulars, amb ampit i arc conopial. Aquests arcs presenten un acurat treball de l'intrad\xc3\xb3s, amb un resultat en forma de traceries lobulades. La finestra que es troba al damunt del portal, presenta als extrems de la traceria lobulada, dos petits caps esculpits, aix\xc3\xad com elements florals en el que serien els carcanyols i les impostes._NEWLINE_L'altra finestra d'aquest parell destacat presenta al seu temps elements decoratius de car\xc3\xa0cter floral, esculpits a les mateixes traceries, i a les impostes de nou rosetes a m\xc3\xa9s a m\xc3\xa9s de dos caps i dos representacions animals. A sobre d'aquesta finestra es troba representat un ocell amb una branca d'olivera o de llorer al bec. Es tractaria d'un oriol, un ocell de plomatge groc viu i ales i cua negres o verdoses, que habita en els boscos caducifolis. Aquesta figuraci\xc3\xb3 podria informar, d'una banda, del tipus d'ocell que habita els boscos dels voltants, i d'altra banda, el cognom dels habitants de la casa.\n_START_SECTION_\nHist\xc3\xb2ria\n_START_PARAGRAPH_\nOriol \xc3\xa9s un cognom de noble i antic llinatge de Catalunya. T\xc3\xa9 el seu origen a Flix. En el fogatge de 1427 de la Parr\xc3\xb2quia o Quadra de Sant Gen\xc3\xads de Plegamans (homens desgleya), pel cens de maridatge surt un Bartomeu Puig Oriol. En el segle XVI, en el fogatge de 1515 de la Vegueria de Barcelona, en el terme de Plegamans, tenim a Pere Puig Oriol; el 1552 com a nom de cap de casa tenim a Pere Puigoriol. Aix\xc3\xb2 demostra que els Puigoriol constitueixen una de les fam\xc3\xadlies m\xc3\xa9s antigues amb l'establiment de la casa molt a principis del segle XV. Perd\xc3\xa9 el nom al segle XIX i ara es diuen Esmandia. Viuen a Barcelona. La masia t\xc3\xa9 masovers."